Ghost

**Ghost** – Švedijos roko grupė, susikūrusi 2006 m. Linšiopinge. Grupė jungia daugybę žanrų, įskaitant sunkųjį metalą, areninį roką, doom metalą ir poproką.

Ghost nariai, išskyrus pagrindinį vokalistą, yra žinomi kaip „Nameless Ghouls“ (Bevardžiai vaiduokliai). Pagrindinis vokalistas Tobias Forge koncertuoja kaip Papa – personažas, žinomas dėl savo „demoniško antipopiežiaus“ įvaizdžio.

2010 m. išleido debiutinį studijinį albumą „Opus Eponymous“, kuris pelnė jiems tarptautinį pripažinimą. Po jo 2013 m. pasirodė „Infestissumam“, o 2015 m. – „Meliora“, pastarasis pelnė daugybę apdovanojimų ir yra geriausiai kritikų įvertintas grupės albumas. 2018 m. pasirodė albumas „Prequelle“, o 2022 m. išleistas „Impera“. Šeštasis grupės studijinis albumas „Skeletá“ buvo išleistas 2025 m.

## Nariai

* Tobias Forge – pagrindinis vokalas, gitaros, bosinė gitaros, klavišiniai, mušamieji (2008–dabar)
** Papa (2010–2017; 2020–dabar)
*** Emeritus I (2010–2012)
*** Emeritus II (2012–2015)
*** Emeritus III (2015–2017)
*** Emeritus IV (2020–2025)
*** V Perpetua (2025–dabar)
** Cardinal Copia – vokalas (2018–2020)
* Nameless Ghouls – gitaros, bosinė gitaros, mušamieji, būgnai, mušamieji, klavišiniai, vargonai, sintezatoriai, pritariamasis ir choro vokalas (2010–dabar)
* Papa Nihil – saksofonas (2018–2020; 2022–2023)

## Istorija

### Grupės įkūrimas ir „Opus Eponymous“ (2006–2011 m.)
Grupė susikūrė 2006 m., kai būsimasis grupės lyderis Tobias Forge parašė dainą „Stand by Him“. Jis teigė: „Aš pasakiau, kad tai turbūt pats sunkiausias kada nors egzistavęs metalo rifas... Kai priedainis man atėjo į galvą, jis persekiojo mano sapnus. Kiekvieną kartą, kai paimdavau gitarą į rankas, baigdavau groti tą progresiją, o kai pritaikiau žodžius, atrodė, kad jie šaukiasi šėtoniškai orientuoto teksto“. Tada Forge susisiekė su savo buvusiu grupės Repugnant nariu Gustaf Lindström, kad šis įrašytų dainą.

2008 m. pradžioje jiedu atvyko į studiją ir įrašė tris dainas: „Stand by Him“, „Prime Mover“ ir „Death Knell“. Forge nusprendė, kad jie turėtų būti anoniminė „teatro grupė“, o savo įvaizdžiuose panaudoti meilę siaubo filmams ir „skandinaviško metalo tradicijas“. Kiti grupės nariai turėjo dėvėti juodus apsiaustus su gobtuvais ir vadintis „Nameless Ghouls“ (Bevardžiais vaiduokliais), o Forge – Papa Emeritus, apsirengęs popiežiaus regalijomis ir veidą išdažęs taip, kad primintų kaukolę. Iš pradžių Forge nesiekė tapti grupės vokalistu, o norėjo groti gitara. Pagrindinio vokalisto vietą jis siūlė Messiah Marcolin, Mats Levén, Christeriui Göranssonui ir Janne Christoffersson, tačiau visi jie atsisakė. 2010 m. kovo 12 d. jis paskelbė pirmąsias tris Ghost dainas „MySpace“ platformoje ir per dvi dienas su juo susisiekė įrašų kompanijos ir vadybininkai, norintys dirbti su grupe.

Kelias savaites jie praleido rūsyje esančioje studijoje grupės gimtajame Linšiopingo mieste, įrašinėdami debiutinį albumą. 2010 m. birželį grupė išleido pirmąjį singlą „Elizabeth“. 2010 m. spalio 18 d. nepriklausoma įrašų kompanija „Rise Above Records“ išleido jų pirmąjį studijinį albumą „Opus Eponymous“. Albumas buvo gerai įvertintas kritikų ir nominuotas 2011 m. „Grammis“ apdovanojimui už geriausią „Sunkiojo roko“ albumą. Pirmąjį koncertą surengė 2010 m. spalio 23 d. „Hammer of Doom“ festivalyje Viurcburge, Vokietijoje. 2011 m. gegužę pirmą kartą koncertavo JAV. 2012 m. birželį „Metal Hammer Golden Gods Awards“ apdovanojimuose Ghost gavo „Proveržio grupės“ apdovanojimą.

### „Infestissumam“ (2012–2014 m.)
2012 m. vasarį vienas neįvardytas narys atskleidė, kad grupė baigė rašyti antrąjį albumą. 2012 m. Ghost pasirašė sutartį su „Loma Vista Recordings“ įrašų kompanija. 2012 m. gruodžio 15 d. surengė pasirodymą Linšiopinge, kur pristatė naują dainą „Secular Haze“, kuri anksčiau tą pačią dieną buvo paskelbta internete. Taip pat išleido ABBA dainos „I'm a Marionette“ perdainį su Dave Grohl. Per tą patį pasirodymą grupė pristatė Papa Emeritus II – pirmojo Papa Emeritus įpėdinį. 2013 m. vasario 5 d. paskelbė, kad dėl teisinių priežasčių JAV pakeitė pavadinimą į Ghost B.C. 2015 m. oficialiai atsisakė šios pataisos savo pavadinime.

Iš pradžių buvo planuota, kad „Infestissumam“ bus išleistas 2013 m. balandžio 9 d. JAV, tačiau grupei nepavyko rasti JAV kompanijos, kuri pagamintų kompaktinę plokštelę. Keturi JAV kompaktinių diskų gamintojai atsisakė šio darbo, nes albumo „deluxe“ leidimo viršelis buvo apibūdintas kaip „iš esmės XVI a. orgijos iliustracija“. Užuot toliau atidėliojusi albumo išleidimą, grupė nusprendė naudoti įprastinio leidinio viršelį „deluxe“ leidimui JAV ir paskelbė naują išleidimo datą – balandžio 16 d. Visose europinėse kopijose ir JAV vinilinėse versijose išliko prieštaringai vertinamas viršelis. Albumas galiausiai buvo išleistas balandžio 10 d. „Infestissumam“ pateko į septynių šalių topus, įskaitant pirmąją vietą Švedijoje. Jis taip pat buvo gerai įvertintas kritikų, pelnė „Grammis“ apdovanojimą ir „P3 Guld“ apdovanojimą už geriausią 2013 m. „Sunkiojo roko/metalo“ albumą.

2013 m. lapkričio 20 d. grupė išleido minialbumą „If You Have Ghost“, kurį sudaro beveik vien perdainiai. Jį prodiusavo Dave Grohl, žinomas iš Nirvana ir Foo Fighters grupių. 2014 m. sausį Ghost gavo šešias nominacijas „Loudwire“ muzikos apdovanojimuose.
### „Meliora“ (2015–2017 m.)
Trečiasis Ghost studijinis albumas „Meliora“ pasirodė 2015 m. rugpjūčio 21 d. Gegužės 28 d. per „VH1 Classic“ kanalą rodytoje albumo reklamoje buvo paskelbta, kad Papa Emeritus II buvo „atleistas“ ir kad jo įpėdinis Papa Emeritus III yra jo trimis mėnesiais jaunesnis brolis. Daina „Cirice“ išleista gegužės 30 d. kaip pagrindinis albumo singlas ir pelnė 2016 m. „Grammy“ apdovanojimą už geriausią metalo atlikimą. Papa Emeritus III oficialiai debiutavo 2015 m. birželio 3 d. per pasirodymą Linšiopinge, kur grupė taip pat atliko naujas dainas iš būsimo albumo. Keli leidiniai, įskaitant „Rolling Stone“, „AXS TV“ ir „LA Weekly“, pripažino „Meliora“ vienu geriausių 2015 m. metalo albumų.

2016 m. rugsėjo 12 d. išleido naują singlą „Square Hammer“, o rugsėjo 16 d. pasirodė minialbumas „Popestar“.

2017 m. pradžioje buvę Ghost nariai Simon Söderberg, Mauro Rubino, Martin Hjertstedt ir Henrik Palm padavė Tobias Forge į teismą dėl autorinio atlyginimo. Jie, 2016 m. palikę grupę, apkaltino Forge, kuris buvo atsakingas už grupės verslo reikalus, nuslėpus finansinę informaciją ir mokėjimus kitiems nariams. Buvę nariai taip pat teigė, kad „mūsų vokalistas ir buvęs draugas dabar bando slaptu ir begėdišku būdu transformuoti Ghost iš grupės į solinį projektą su samdomais muzikantais“. Forge tvirtino, kad tarp kitų narių ir jo paties niekada nebuvo „jokios teisinės partnerystės“; jiems buvo mokamas fiksuotas atlyginimas už tai, kad jie, jo nurodymu, kaip „samdomi muzikantai“, atliktų ir įgyvendintų grupės įvaizdį. Jis taip pat teigė, kad Ghost vadina soliniu projektu: „Nors niekada to nenorėjau, bet galų gale tai yra tai, kas yra. Turiu omenyje, kad jį pradėjau 2006 m., ir niekas, kas kada nors buvo grupėje 2016 m., net nedalyvavo pirmajame albume. Jei norite, vadinkite jį soliniu, bet aš jį vadinu projektu“. Teisminiai veiksmai prieš Forge atskleidė jo tapatybę.

2017 m. rugpjūčio 24 d. grupė išleido dainos „He Is“ muzikinį vaizdo klipą.

### „Prequelle“ (2018–2020 m.)
2018 m. balandžio 13 d. Ghost išleido naują singlą „Rats“ ir jį lydintį muzikinį vaizdo klipą. Tai buvo pirmasis grupės leidinys su „naujuoju“ frontmenu Cardinal Copia. Be to, grupėje atsirado naujas narys – saksofonininkas Papa Nihil, kuris išplėtė Ghost į septetą. Albumas buvo pavadintas „Prequelle“ ir išleistas 2018 m. birželio 1 d. Antroji daina „Dance Macabre“ išleista prieš albumą gegužės 17 d., o vėliau išleista kaip antrasis albumo singlas.

2018 m. spalio 17 d. grupė išleido vaizdo klipą dainai „Dance Macabre“, o 2018 m. gruodžio 20 d. pasirodė „Faith“ dainos vaizdo klipas. Paskutiniame turo, skirto albumui „Prequelle“ paremti, koncerte grupė pristatė naująjį kito albumo ciklo frontmeną - Papa Emeritus IV.

### „Impera“ (2020–2023 m.)
2021 m. rugsėjo 30 d. pristatė savo singlą „Hunter's Moon“, kuris įtrauktas į 2021 m. siaubo filmo „Helovinas žudo“ garso takelį. 2021 m. spalio 30 d. interviu Forge paskelbė, kad naujojo albumo koncepcija bus paremta „imperijų iškilimu ir žlugimu“. 2022 m. sausio 20 d. išleido singlą „Call Me Little Sunshine“ kaip antrąjį iš penktojo studijinio albumo „Impera“, kuris buvo išleistas 2022 m. kovo 11 d. 2022 m. kovo 2 d. išleistas trečiasis albumo singlas „Twenties“.

2023 m. vasario 1 d. Los Andžele laikinai surengta archyvų paroda, skirta grupės „1969 m. erai“ paminėti, kurioje buvo eksponuojami Papa Nihil ir kiti to laikmečio daiktai. Išleidus grupės internetinės serijos 16 skyrių, ėmė sklisti spėlionės, kad Papa Emeritus IV bus „nužudytas“ „Imperatour“ turo pabaigoje. 2023 m. gegužės 19 d. Ghost išleido savo ketvirtąjį minialbumą „Phantomime“ – perdainių minialbumą, kurį palaikė Genesis dainos „Jesus He Knows Me“ perdainis.

2023 m. rugsėjo 7 d. grupė gavo pirmąjį platininį sertifikatą už singlą „Mary On A Cross“ iš minialbumo „Seven Inches of Satanic Panic“. Vėliau, 2023 m. spalio 11 d., Tobias Forge paskelbė, kad kuriamas filmas apie grupę, ir patvirtino, kad 2023 m. rugsėjį vykusiuose Inglvudo pasirodymuose buvo filmuojama.

### Filmas ir „Skeletá“ (2023–dabar)
2023 m. gruodžio 1 d. išleistas kompiliacinis albumas „13 Commandments“. 2024 m. balandžio 4 d. grupė paskelbė filmo anonsą. Neatskleidžiant filmo pavadinimo, anonsas vaizdavo Papa Emeritus IV scenoje ir skelbė, kad filmas netrukus bus išleistas visame pasaulyje. Vėliau atskleistas filmo pavadinimas – „Rite Here Rite Now“, vėliau išleistas 2024 m. birželio 20 d. Singlas „The Future Is a Foreign Land“ pasirodė 2024 m. birželio 21 d., kitą dieną po filmo pasirodymo. Filmo garso takelis išleistas 2024 m. liepos 26 d. per „Loma Vista Recordings“.

2025 m. vasario 5 d. paaiškėjo, kad naujuoju Ghost frontmenu tapo Papa V Perpetua. Po mėnesio išleido singlą „Satanized“ su jį lydinčiu vaizdo klipu ir paskelbė šeštojo studijinio albumo pavadinimą „Skeletá“, kuris buvo išleistas 2025 m. balandžio 25 d. Antrasis albumo singlas „Lachryma“ pasirodė 2025 m. balandžio 11 d., o trečiasis – „Peacefield“ – 2025 m. balandžio 22 d.

## Muzikos stilius ir įtaka
Ghost muzika priskiriama daugeliui žanrų, įskaitant sunkųjį roką, sunkųjį metalą, areninį roką, poproką, doom metalą, progresyvųjį roką, psichodelinį roką, okultinį roką, simfoninį metalą ir gotikinį roką.

Adrien Begrand iš „PopMatters“ teigė, kad Ghost primena „ankstyvąjį Black Sabbath, Pentagram ir Judas Priest skambesį, taip pat šeštojo dešimtmečio pabaigos progresyvųjį ir psichodelinį roką“.

Jų dainų tekstai dažnai yra šėtoniško pobūdžio; vienas bevardžių grupės narių teigė: „Pirmajame albume kalbama apie artėjantį velnio atėjimą, labai panašiai kaip bažnyčia sako, kad artėja Paskutinis teismas. „Infestissumam“ yra apie velnio ir Antikristo buvimą“.

## Diskografija

**Studijiniai albumai**
* *[[Opus Eponymous]]* (2010)
* *[[Infestissumam]]* (2013)
* *[[Meliora]]* (2015)
* *[[Prequelle]]* (2018)
* *[[Impera]]* (2022)
* *[[Skeletá]]* (2025)
## Išnašos